b'\n_START_ARTICLE_\nNade\xc5\xbeda Kazakauskien\xc4\x97\n_START_PARAGRAPH_\nNade\xc5\xbeda Kazakauskien\xc4\x97 (1926 m. lapkri\xc4\x8dio 8 d. Leningrade \xe2\x80\x93 2009 m. kovo 9 d. Vilniuje) \xe2\x80\x93 choro dirigent\xc4\x97 ir pedagog\xc4\x97.\n_START_SECTION_\nBiografija\n_START_PARAGRAPH_\nAntrojo pasaulinio karo metais dirbo ligonin\xc4\x97s chirurgijos skyriuje medicinos sesele. 1945\xe2\x80\x931949 m. choro dirigavimo mok\xc4\x97si Leningrado N. Rimskio-Korsakovo muzikos technikume (d\xc4\x97st. E. Kudriavceva), 1949\xe2\x80\x931954 m. choro dirigavimo studijas t\xc4\x99s\xc4\x97 Leningrado N. Rimskio-Korsakovo konservatorijoje (prof. A. Jegorovo klas\xc4\x97). Konservatorij\xc4\x85 baigusi aukso medaliu, 1954\xe2\x80\x931957 m. pas t\xc4\x85 pat\xc4\xaf profesori\xc5\xb3 tobulinosi aspirant\xc5\xabroje._NEWLINE_1957\xe2\x80\x931963 m. Novosibirsko (Rusija) M. Glinkos konservatorijos Choro dirigavimo katedros ved\xc4\x97ja ir d\xc4\x97stytoja, vadovavo filharmonijos akademinei kapelai ir Meno darbuotoj\xc5\xb3 nam\xc5\xb3 vaik\xc5\xb3 chorui. Su filharmonijos choru pareng\xc4\x97 G. Sviridovo \xe2\x80\x9ePatetin\xc4\x99 oratorij\xc4\x85\xe2\x80\x9c, W. A. Mozarto \xe2\x80\x9eRequiem\xe2\x80\x9c, P. \xc4\x8caikovskio kantat\xc4\x85 \xe2\x80\x9eMaskva", L. van Beethoveno Fantazij\xc4\x85 c \xe2\x80\x93 moll fortepijonui ir chorui, Devintosios simfonijos final\xc4\x85. Koncert\xc5\xb3 sureng\xc4\x97 did\xc5\xbeiuosiuose Sibiro miestuose, Maskvoje ir Bulgarijoje._NEWLINE_Nuo 1964 m. rudens Lietuvos valstybin\xc4\x97s konservatorijos Choro dirigavimo katedros vyr. d\xc4\x97stytoja, nuo 1969 m. e. doc. pareigas, nuo 1988 m. Lietuvos muzikos akademijos docent\xc4\x97. Daug met\xc5\xb3 lygia greta choro dirigavim\xc4\x85 d\xc4\x97st\xc4\x97 ir Vilniaus M. K. \xc4\x8ciurlionio vidurin\xc4\x97je meno mokykloje (men\xc5\xb3 gimnazijoje), 1976\xe2\x80\x931977 m. buvo \xc5\xa1ios mokyklos choro dirigavimo metodin\xc4\x97s komisijos pirminink\xc4\x97._NEWLINE_Pedagog\xc4\x97 i\xc5\xa1ugd\xc4\x97 per 80 jaun\xc5\xb3j\xc5\xb3 choro dirigent\xc5\xb3, para\xc5\xa1\xc4\x97 ir paskelb\xc4\x97 mokslo metodini\xc5\xb3 darb\xc5\xb3: \xe2\x80\x9eChoro dirigavimo d\xc4\x97stymo metodika\xe2\x80\x9c (1958, rus\xc5\xb3 kalba), \xe2\x80\x9eChoro dirigavimo d\xc4\x97stymo metodika\xe2\x80\x9c (1967), \xe2\x80\x9eChorinio dirigavimo kurso programa\xe2\x80\x9c bendraautor\xc4\x97 (1968), \xe2\x80\x9eChorinio dirigavimo d\xc4\x97stymo metodikos pagrindai" (1987)._NEWLINE_Be pedagoginio darbo, N. Kazakauskien\xc4\x97 daug met\xc5\xb3 vadovavo \xc5\xa0al\xc4\x8dinink\xc5\xb3 rajonini\xc5\xb3 kult\xc5\xabros nam\xc5\xb3 mi\xc5\xa1riajam chorui, j\xc4\xaf konsultavo, pareng\xc4\x97 rajono dain\xc5\xb3 \xc5\xa1vent\xc4\x97ms ir 1975 m. respublikinei dain\xc5\xb3 \xc5\xa1ventei Vilniuje. Buvo respublikini\xc5\xb3 dain\xc5\xb3 \xc5\xa1ven\xc4\x8di\xc5\xb3 konsultant\xc4\x97, choro dirigavimo valstybini\xc5\xb3 egzamn\xc5\xb3 komisij\xc5\xb3 pirminink\xc4\x97 ir nar\xc4\x97.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'